钦定古今图书集成/明伦汇编/氏族典/第436卷 > 《廖用贤尚友录》 > 马援
## 钦定古今图书集成/明伦汇编/氏族典/第436卷 > 《廖用贤尚友录》 > 马援

按《后汉书马援传》，“援字文渊，扶风茂陵人。曾祖父通
以功封重合侯，坐兄何罗反被诛，故援再世不显。援
三兄况、余、员，王莽时皆为二千石。援少有大志，后亡
命北地，宾客多归附者，遂役属数百家。王莽败，援兄
员时为增山连率，与援俱去郡，避地凉州。世祖即位，
员先诣洛阳，帝遣员复郡，卒于官。援因留西州，隗嚣”
甚敬重之，与决筹策。建武四年，嚣使援奉书洛阳，归
说嚣，遣长子恂入质，援因将家属随恂归洛阳。居数
月而无它职任。会隗嚣用王元计，发兵拒汉，帝召援
使将突骑五千，往来游说。八年，帝自西征，援于帝前
聚米为山谷，指画形势，开示众军所从道径，明旦进
军，嚣众大溃。十一年，拜援陇西太守，征入为虎贲中
郎将。交阯女子征侧、征贰反，拜援伏波将军，南击交
阯，至浪泊上，与贼战，破之，封为新息侯。二十四年，病
卒。建初三年，追谥曰忠成侯。四子：廖、防、光、客卿。客卿
夭没。